b"\n_START_ARTICLE_\nCurt Hansen\n_START_SECTION_\nResultats destacats en competici\xc3\xb3\n_START_PARAGRAPH_\nHansen va ser un fort jugador en etapa juvenil, i va tenir grans \xc3\xa8xits en competicions per edats, comen\xc3\xa7ant pel Campionat d'Europa Sub-20, que llavors se celebrava sempre a Groningen, i on hi fou primer el 1981/82 i segon el 1982/83 (rere Jaan Ehlvest). El 1983 tamb\xc3\xa9 va guanyar el Campionat d'escacs N\xc3\xb2rdic, celebrat a Esbjerg (un \xc3\xa8xit que repetiria m\xc3\xa9s tard en dues ocasions m\xc3\xa9s, els anys 1995 i 2003). Tamb\xc3\xa9 el 1983 guany\xc3\xa0 la North Sea Cup a Esbjerg. L'any seg\xc3\xbcent, el 1984, va ser Campi\xc3\xb3 del m\xc3\xb3n juvenil a Kiljava, per davant d'Aleksei Dr\xc3\xa9iev, i obtingu\xc3\xa9 aix\xc3\xad el t\xc3\xadtol de Mestre Internacional. El 1985, esdevingu\xc3\xa9 GM un cop havia obtingut les normes necess\xc3\xa0ries._NEWLINE_Des del punt de vista dan\xc3\xa8s, en Curt Hansen va succeir en Bent Larsen com al millor jugador dan\xc3\xa8s, i entre 1983\xe2\x80\x932000, va guanyar el Campionat de Dinamarca sis cops. Cap al 1992, havia assolit la frontera dels 2600 punts d'Elo, i posteriorment el mateix any va arribar als 2635, cosa que el va situar en aquell moment en 14\xc3\xa8 lloc mundial a la llista d'Elo de la FIDE._NEWLINE_Ha tingut diversos \xc3\xa8xits en torneigs internacionals, inclosos primers llocs, en solitari o empatat, a Borgarnes 1984, Vejstrup 1989 (Politiken Cup), Groningen 1991, Tastrup 1992, Aalborg 1994, Vejle 1994, Malmo 1994 i al Torneig Zonal de Reykjav\xc3\xadk de 1995. Tamb\xc3\xa9 cal destacar un 2n lloc ex aequo a Copenhagen 1985 (empatat amb Bent Larsen i Helgi \xc3\x93lafsson, el campi\xc3\xb3 fou Joszef Pinter)\n_START_SECTION_\nParticipaci\xc3\xb3 en competicions per equips\n_START_PARAGRAPH_\nHansen ha representat Dinamarca cinc cops a les Olimp\xc3\xadades d'escacs en el per\xc3\xadode 1984\xe2\x80\x932000, sempre jugant al primer tauler, i sempre puntuant per damunt del 50%."